Lone Dybkjær (RV), 2011-04-28:
Jeg skal starte med at takke ordførerne.
Jeg synes faktisk, at det har været interessant at høre, hvem der støtter forslaget, og hvem der ikke støtter forslaget.
DF's ordfører var ved sidste forslag dybt bekymret over, at hun havde den samme holdning som De Radikale.
Så vil jeg gerne sige, at jeg for mit vedkommende ikke er dybt bekymret over, at DF støtter det her forslag, som vi har fremsat.
Jeg synes tværtimod, at det er fint.
Socialdemokratiet har desværre ikke været her, så vi kender ikke deres holdning, og derfor ved vi heller ikke, hvordan flertalskonstellationen ser ud.
Men med den støtte, der har været, synes jeg dog, at det i hvert fald giver anledning til, at man får en drøftelse i udvalget, som måske kan føre os et skridt videre.
Det er jo også meget interessant, at der har været to forskellige synspunkter vedrørende det retssikkerhedsmæssige.
SF's ordfører sagde, at SF støttede forslaget, fordi de i SF faktisk følte, at den retssikkerhedsmæssige situation blev bedre, ved at man ligesom havde en mere officiel tilgang til det, frem for at man havde en uofficiel udveksling af oplysninger.
Det mener jeg sådan set er helt rigtigt.
Altså, det, at man laver en registrering, behøver jo ikke betyde, at de pågældende ikke bliver oplyst om registreringen.
Tværtimod har vi altid i Det Radikale Venstre været indstillet på, at hvis man var registreret et sted, fik man også selv at vide, hvad det var, man var registreret for.
Det er et vigtigt retssikkerhedsmæssigt princip.
Derfor kan man sige, at det, at der indføres en officiel registrering, jo altså også betyder, at folk ved, at de er registreret og derfor også kan forholde sig til det på den ene eller den anden måde.
Så vi føler faktisk ikke, at retssikkerheden bliver svækket, ved at vi gør det her.
Så har jeg også noteret det, som justitsministeren sagde, nemlig at politiet ikke ønskede yderligere redskaber.
Nej, det har vi jo hørt før, men det behøver ikke at betyde, at det nødvendigvis er det helt rigtige.
Det, som også hr. Peter Skaarup var inde på til den høring – nu var jeg ikke selv til stede ved den – var jo, at der var nogle klubber, der ønskede det her, og det vil sige, at de altså åbenbart ikke er helt tilfredse med den eksisterende situation.
Det er jo præcis det, der har været udgangspunktet for det her forslag, nemlig at der har været et ønske om, at der blev gjort noget mere, og at man syntes, at det her var en måde at gøre det på, som i og for sig ikke var specielt dramatisk.
Men igen vil det selvfølgelig fuldstændig afhænge af, hvordan det bliver gjort, og derfor er det heller ikke et lovforslag.
Det er jo netop et beslutningsforslag, som kan danne grundlag for, at vi finder nogle metoder, som gør, at det bliver muligt at give klubberne et yderligere redskab, uden at vi sætter retssikkerheden over styr.
Det er selvfølgelig noget, Det Radikale Venstre værner om, og det gør vi, hvad enten det drejer sig om det her eller det er i andre sammenhænge.
Men jeg skal sige tak for bemærkningerne.
Vi ser frem til udvalgsarbejdet, og så er det så spørgsmålet, om vi ikke kan finde en eller anden mulighed for at komme et skridt videre i retning af det, som klubberne ønsker sig.